ทองปิดร่วง 10.7 ดอลล์
สัญญาทองคำตลาดนิวยอร์กปิดร่วงลง 10.7 ดอลล์ เหตุวิตกเศรษฐกิจโลกชะลอตัว เงินดอลล์แข็ง
10 ต.ค. 2555

สัญญาทองคำตลาดนิวยอร์กปิดร่วงลง 10.7 ดอลล์ เหตุวิตกเศรษฐกิจโลกชะลอตัว เงินดอลล์แข็ง
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 10.7 ดอลลาร์ หรือ 0.6% ปิดที่ 1,765.00 ดอลลาร์/ออนซ์
สัญญาทองคำได้รับแรงกดดันจากความวิตกกังวลเกี่ยวกับการชะลอตัวของเศรษฐกิจทั่วโลก หลังจากธนาคารโลกคาดการณ์ว่า เศรษฐกิจในเอเชียตะวันออก ยกเว้นญี่ปุ่น จะขยายตัว 7.2% ในปี 2555 ซึ่งลดลงจากที่คาดการณ์ไว้ในเดือนพ.ค.ที่ 7.6% ขณะที่ไอเอ็มเอฟได้ปรับลดคาดการณ์การขยายตัวของเศรษฐกิจทั่วโลก รวมถึงญี่ปุ่น ในปี 2555 ลงมาอยู่ที่ระดับ  3.3% และลดคาดการณ์เศรษฐกิจในปี 2556 ลงมาอยู่ที่ระดับ 3.6%
นอกจากนี้ ไอเอ็มเอฟระบุว่า หลายประเทศในยูโรโซน รวมถึงสเปนและฝรั่งเศส ไม่สามารถบรรลุเป้าหมายการลดยอดขาดดุลงบประมาณ ซึ่งรายงานดังกล่าวทำให้นักลงทุนวิตกกังวลเกี่ยวกับความไม่แน่นอนทางเศรษฐกิจในยุโรป
ทั้งนี้ รายงานความคิดเห็นของไอเอ็มเอฟส่งผลให้นักลงทุนแห่เข้าไปถือครองสกุลเงินดอลลาร์สหรัฐซึ่งเป็นสินทรัพย์ที่ปลอดภัย ซึ่งการแข็งค่าของดอลลาร์จะสร้างแรงกดดันให้กับสัญญาทองคำ เพราะจะทำให้สัญญาทองคำมีราคาแพงขึ้นสำหรับนักลงทุนที่ถือครองสกุลเงินอื่นๆ